กลุ่ม‘เอไอจี’กลับมาผงาดธุรกิจประกัน
กลุ่มชาร์ทิสประเทศไทย และนิวแฮมพ์เชอร์ อินชัวรันส์ เตรียมเปลี่ยนชื่อเป็นเอไอจี
23 พ.ย. 2555

กลุ่มชาร์ทิสประเทศไทย และนิวแฮมพ์เชอร์ อินชัวรันส์ เตรียมเปลี่ยนชื่อเป็นเอไอจี
นายโรนัลด์ เอ. ฮิวดอน ประธานกลุ่มชาร์ทิสประเทศไทย และผู้จัดการสำนักงานประเทศไทย บริษัท นิวแฮมพ์เชอร์ อินชัวรันส์ กล่าวว่า สำหรับในประเทศไทย การดำเนินงานเพื่อเปลี่ยนไปใช้แบรนด์เอไอจี (AIG) ได้เริ่มต้นแล้ว โดยอยู่ในขั้นตอนการเตรียมขออนุญาตอย่างเป็นทางการจากหน่วยงานกำกับดูแลด้านต่างๆ ซึ่งคาดหมายว่าจะเสร็จสมบูรณ์พร้อมสำหรับการเปิดตัวอย่างเป็นทางการในไตรมาสแรกของปี 2556
“การกลับมาใช้ชื่อ AIG อีกครั้งหนึ่งนี้ เป็นเรื่องที่ยอดเยี่ยมมาก เนื่องจาก AIG เป็นชื่อที่ลูกค้าชาวไทยคุ้นเคยและยอมรับมายาวนาน ซึ่งเรามีช่วงเวลาที่ดีกับแบรนด์ชาร์ทิส ไม่ว่าอัตราการเติบโตและการต่ออายุใน 3 ปีที่ผ่านมาล้วนอยู่ในระดับที่ดีมาก ถึงแม้ลูกค้าจะตอบรับชื่อชาร์ทิสเป็นอย่างดี แต่ AIG เป็นชื่อที่ยิ่งใหญ่และมีประวัติยาวนานกว่า การใช้ชื่อ AIG จะเป็นประโยชน์กับทุกฝ่าย ทั้งบริษัท ลูกค้า และพันธมิตรธุรกิจทุกท่านอย่างแน่นอน” นายฮิวดอน กล่าว
ทั้งนี้ การเตรียมเปลี่ยนชื่อเอไอจี เป็นไปตามนโยบายของบริษัทแม่ คือ บริษัท อเมริกัน อินเตอร์เนชั่นแนล กรุ๊ป อิงค์ ประกาศใช้ตราสัญลักษณ์ AIG ในการทำการตลาดทั่วโลกของธุรกิจประกันวินาศภัยอีกครั้ง